CELEX: 32020D1722
Language: hu
Date: 2020-11-16 00:00:00
Title: A Bizottság (EU) 2020/1722 határozata (2020. november 16.) az Európai Unió kibocsátáskereskedelmi rendszerének keretében a 2021. évben kiadható kibocsátási egységek uniós szintű mennyiségéről (az értesítés a C(2020) 7704. számú dokumentummal történt) (EGT-vonatkozású szöveg)

2020.11.18.   
               
               
                  HU
               
               
                  Az Európai Unió Hivatalos Lapja
               
               
                  L 386/26
               
            
         A BIZOTTSÁG (EU) 2020/1722 HATÁROZATA
         (2020. november 16.)
         az Európai Unió kibocsátáskereskedelmi rendszerének keretében a 2021. évben kiadható kibocsátási egységek uniós szintű mennyiségéről
         
            
               (az értesítés a C(2020) 7704. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 9. cikkére és 9a. cikkére,
         mivel:
         
                     (1)
                  
                  
                     A 2010/634/EU bizottsági határozat (2) a 2003/87/EK irányelv 9. cikke és 9a. cikkének (1) bekezdése alapján meghatározta a 2013. évben árverésre vagy ingyenes kiosztásra kiadható kibocsátási egységek uniós szintű mennyiségét. Horvátország uniós csatlakozásának, az uniós kibocsátáskereskedelmi rendszernek (a továbbiakban: EU ETS) az EGT-tag EFTA-államokra való kiterjesztésének, valamint az újonnan elérhetővé vált további információknak és pontosabb adatoknak a figyelembevétele érdekében a 2013/448/EU bizottsági határozat (3) módosította a 2010/634/EU határozatot, és a 2013. évben uniós szinten kiadható kibocsátási egységek mennyiségét 2 084 301 856-ban állapította meg. Ezt a mennyiséget a 2013. évet követő naptári években kiadható kibocsátási egységek összmennyiségének meghatározása érdekében minden évben csökkenteni kellett az 1,74 %-os lineáris csökkentési tényezővel.
                  
               
                     (2)
                  
                  
                     Az (EU) 2018/410 európai parlamenti és tanácsi irányelv (4) módosította a 2003/87/EK irányelvet, hogy 2021-től kezdődően 2,2 %-ra növelje a lineáris csökkentési tényezőt, ami az Unióban évente kiadható kibocsátási egységek 43 003 515 egységgel való csökkentésének felel meg. Az e határozatban a 2021. évre meghatározott uniós kibocsátásiegység-mennyiség ezzel az értékkel csökken.
                  
               
                     (3)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (5) (a továbbiakban: kilépésről rendelkező megállapodás) 2020. február 1-jén hatályba lépett. A kilépésről rendelkező megállapodás 127. cikke értelmében a 2003/87/EK irányelv 2020. december 31-ig alkalmazandó az Egyesült Királyságra és az Egyesült Királyságban, amikor is véget ér a kilépésről rendelkező megállapodás 126. cikkében megállapított átmeneti időszak. Ezenkívül az átmeneti időszak végétől kezdve a kilépésről rendelkező megállapodáshoz csatolt, Írországról/Észak-Írországról szóló jegyzőkönyv alkalmazandó. Az Írországról/Észak-Írországról szóló jegyzőkönyv 9. cikke és 4. melléklete értelmében a 2003/87/EK irányelv az észak-írországi villamosenergia-termelés tekintetében továbbra is alkalmazandó az Egyesült Királyságra és az Egyesült Királyságban. Következésképpen az észak-írországi villamosenergia-termelésből származó kibocsátások az átmeneti időszak végét követően is az ETS-irányelv hatálya alá fognak tartozni.
                  
               
                     (4)
                  
                  
                     A 2021. évre vonatkozó uniós kibocsátásiegység-mennyiséget ezért egyfelől a jelenlegi tagállamok által a 2008 és 2012 közötti időszakban a nemzeti kiosztási terveiknek megfelelően kiadott kibocsátási egységek átlagos éves mennyisége (6), másfelől a villamos energiát termelő észak-ír létesítményekre tekintettel a 2008 és 2012 közötti időszakban kiosztott kibocsátási egységek átlagos éves mennyisége alapján kell kiszámítani. Mivel az egyik érintett észak-írországi létesítmény a referencia-időszakban mind villamos energiát, mind hőt termelt, az e létesítmény által termelt villamos energiára tekintettel kiosztott kibocsátási egységek éves átlagos mennyiségét a hőtermelésből származó kibocsátások levonásával kell meghatározni, az ingyenesen kiosztott kibocsátási egységek számának meghatározásához használt hő-referenciaérték alkalmazásával.
                  
               
                     (5)
                  
                  
                     Emellett a 2003/87/EK irányelv 9a. cikke és különösen annak (1) és (4) bekezdése értelmében a 2021. évre vonatkozó uniós kibocsátásiegység-mennyiség megállapításakor figyelembe kell venni az üvegházhatást okozó gázok globális felmelegedési potenciáljára vonatkozó legújabb tudományos adatokat, valamint azt is, hogy Horvátország, Franciaország, Németország, Olaszország, Szlovénia, Spanyolország, Portugália és Izland a 2003/87/EK irányelv 27. cikke értelmében kiveszi az EU ETS-ből a kis létesítményeket.
                  
               
                     (6)
                  
                  
                     A fentiek alapján a 2021. évre vonatkozóan a 2003/87/EK irányelv 9. cikke szerinti uniós kibocsátásiegység-mennyiség 1 571 583 007,
                  
               ELFOGADTA EZT A HATÁROZATOT:
         
            1. cikk
            A 2021. évre vonatkozóan a 2003/87/EK irányelv 9. cikke szerinti uniós kibocsátásiegység-mennyiség 1 571 583 007.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. november 16-án.
            
               
                  a Bizottság részéről
               
               Frans TIMMERMANS
               
                  ügyvezető alelnök
               
            
         
         
            (1)  HL L 275., 2003.10.25., 32. o.
         
         
            (2)  A Bizottság 2010/634/EU határozata (2010. október 22.) az Európai Unió kibocsátáskereskedelmi rendszerének keretében a 2013. évben kiadható kibocsátási egységek uniós szintű mennyiségének kiigazításáról, valamint a 2010/384/EU határozat hatályon kívül helyezéséről (HL L 279., 2010.10.23., 34. o.).
         
            (3)  A Bizottság 2013/448/EU határozata (2013. szeptember 5.) az üvegházhatású gázok kibocsátási egységeinek a 2003/87/EK európai parlamenti és tanácsi irányelv 11. cikkének (3) bekezdésével összhangban történő átmeneti ingyenes kiosztását szolgáló nemzeti végrehajtási intézkedésekről (HL L 240., 2013.9.7., 27. o.).
         
            (4)  Az Európai Parlament és a Tanács (EU) 2018/410 irányelve (2018. március 14.) a 2003/87/EK irányelvnek a költséghatékony kibocsátáscsökkentés és az alacsony szén-dioxid-kibocsátású technológiákba történő beruházások növelése érdekében történő módosításáról és az (EU) 2015/1814 határozat módosításáról (HL L 76., 2018.3.19., 3. o.).
         
            (5)  Megállapodás Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL L 29., 2020.1.31., 7. o.).
         
            (6)  Mivel Horvátország 2013. július 1-jén csatlakozott az Unióhoz, az uniós szintű kibocsátásiegység-mennyiséget Horvátország tekintetében a Horvát Köztársaság csatlakozásának feltételeiről, valamint az Európai Unióról szóló szerződés, az Európai Unió működéséről szóló szerződés és az Európai Atomenergia-közösséget létrehozó szerződés kiigazításáról szóló okmány (HL L 112., 2012.4.24., 21. o.) III. mellékletének 8. pontja alapján számították ki.